钦定古今图书集成/历象汇编/乾象典/第077卷 > 张子正蒙 > 《参两篇》
## 钦定古今图书集成/历象汇编/乾象典/第077卷 > 张子正蒙 > 《参两篇》

阴性凝聚，阳性发散，阴聚之阳必散之，其势均散。阳
为阴累，则相持为雨而降；阴为阳得，则飘扬为云而
升。故云物班布太虚者，阴为风驱，敛聚而未散者也。
凡阴气凝聚，阳在内者不得出，则奋击而为雷霆；阳
在外者不得入，则周旋不舍而为风。其聚有远近虚
实，故雷风有小大暴缓。和而散，则为霜雪雨露；不和
而散，则为戾气曀霾。阴常散缓，受交于阳，则风雨调，
寒暑正。天象者，阳中之阴。风霆者，阴中之阳。雷霆感
动虽速，然其所由来亦渐尔。能穷神化所从来，德之
盛者与！